วิเคราะห์แยกตามแผนก

### **แผนกวิศวกรการผลิต**

งานวิศวกรการผลิต มีขอบเขตการทำงานที่หลากหลายจะแตกต่างกันไปตามบริษัทที่จะมอบหมาย แต่มีจุดมุ่งหมายเดียวกันคือ ลดต้นทุนการผลิตในด้านต่าง ๆทั้งการเพิ่มประสิทธิภาพการทำงานของคน และเครื่องจักร ใช้จำนวนพนักงานให้เหมาะสมออกแบบอุปกรณ์ช่วยในการทำงานของพนักงาน เป็นต้น ทำให้ใช้รายวิชาการศึกษาการทํางานทางอุตสาหกรรมมากที่สุด

ศิษย์เก่าที่ทำงานวิศวกรการผลิตมีการแนะนำรายวิชาการควบคุมคุณภาพเข้ามากที่สุด คิดเป็นร้อยละ 41.67 ของวิศวกรการผลิตที่เข้ามาทำแบบสอบถาม
ซึ่งใช้ในการอ่านค่ากราฟของเสียในการผลิต เครื่องมือควบคุมคุณภาพต่าง ๆ

### **แผนกวิศวกรขาย**

จากคะแนนการใช้งานรายวิชาในแบบสอบถามพบว่าศิษย์เก่ารุ่นที่ 31 มีการใช้งานรายวิชากระบวนการผลิต I ที่ระดับ 5 ผู้จัดทำได้ถามถึงลักษณะการทำงานพบว่า
ความรู้ที่ได้เรียนมาสนับสนุนในการอธิบายให้ลูกค้าเข้าใจถึงกระบวนการผลิตสินค้าของบริษัท

งานวิศวกรขายใช้ความรู้ที่เรียนมาสนับสนุนในการเรียนรู้ตัวผลิตภัณฑ์ที่เราจะทำการขายให้ลูกค้า ทั้งนี้ก็ขึ้นกับผลิตภัณฑ์ของแต่ละบริษัท

### **แผนกจัดซื้อ**

จากคะแนนการใช้งานรายวิชาในแบบสอบถามพบศิษย์เก่ารุ่นที่
32 มีการใช้งานรายวิชา เศรษฐศาสตร์วิศวกรรม ที่ระดับ 5 ผู้จัดทำได้สัมภาษณ์ถึง ลักษณะการทำงาน พบว่า มีการหาจุดคุ้มทุนและต้องใช้กระแสเงินสดเพื่อประเมินความเป็นไปได้ของโครงการ ในทางกลับกันจะพบว่า ศิษย์เก่ารุ่นที่ 27 มีการตอบแบบสอบถามว่า ทุกวิชาใช้งานน้อยมาก หรือ แทบไม่ได้ใช้ในชีวิตการทำงาน ทางผู้จัดทำได้ติดต่อสัมภาษณ์แล้วพบว่า ลักษณะการทำงานเป็นการแก้ปัญหาเฉพาะหน้าและใช้ทักษะด้านการติดต่อสื่อสารกับลูกค้า

จากแบบสอบถามมีส่วนการแนะนำรายวิชาเพิ่มเติมพบว่า
วิชาการศึกษาการทํางานทางอุตสาหกรรม ที่ได้ใช้ในการดูเวลามาตรฐานและจับเวลาจริงในการตรวจประเมินคู่ค้า
รวมไปถึงการใช้หลักการ ECRS ในการรวมงานหรือลดงานเพื่อลดเวลาการทำงานลง

### **แผนกการตลาด**

จากแบบสอบถาม “ถ้าย้อนเวลากลับไปได้
คุณเลือกที่จะเรียนวิศวกรรมอุตสาหการหรือไม่ เพราะเหตุใด” 2 ใน
3 ของพี่ได้ให้คำตอบที่เหมือนกันว่า อยากเรียนวิศวอุตสาหการ ตอนปริญญาโทมากกว่า
เพราะ มีความสนใจในภาควิชาอื่นของวิศวกรรม แต่ก็ชอบการมีตรรรกะของวิศวอุตสาหการที่สอนให้รู้จักด้านการบริหาร
เเละ การมองทุกอย่างเป็นระบบ ซึ่งช่วยให้รับมือกับ งานที่ทำมีการเปลี่ยนเเปลง
และต้องวางเเผนการดำเนินงานอยู่ตลอดเวลา

### **แผนกวิจัย และพัฒนาผลิตภัณฑ์**

จากคะแนนการใช้งานรายวิชาในแบบสอบถามพบว่าศิษย์เก่ารุ่นที่
33 มีการใช้งานรายวิชาการวางแผนและการควบคุมการผลิตที่ระดับ 5 ผู้จัดทำได้สัมภาษณ์ถึง ลักษณะการทำงาน พบว่ามีการใช้เรื่องการสั่งสินค้าและการบริหารสินค้าคงคลัง

จากแบบสอบถามมีส่วนการแนะนำรายวิชาเพิ่มเติมพบว่า มีรายวิชาที่หลากหลาย อาทิเช่น การประกันคุณภาพ การศึกษาการทํางานทางอุตสาหกรรม และ การออกแบบแผนการทดลองเบื้องต้นสําหรับวิศวกร เป็นต้น การนำรายวิชาที่กล่าวมาไปใช้ขึ้นกับบริษัทที่ทำและงานที่ได้รับมอบหมายโดยเอาหลักการของวิชาเหล่านี้ไปประยุกต์ใช้ หรือ สนับสนุนให้มีความน่าเชื่อถือเพิ่มขึ้น

### **แผนกโลจิสติก**

จากคะแนนการใช้งานรายวิชาในแบบสอบถามพบว่าศิษย์เก่ารุ่นที่ 23 มีการใช้งานรายวิชา การวางแผนและการควบคุมการผลิต การวิจัยการดําเนินงานสําหรับวิศวกร I และ การวิจัยการดําเนินงานสําหรับวิศวกร II ที่ระดับ 4 ผู้จัดทำได้สัมภาษณ์ถึง ลักษณะการทำงาน พบว่ามีการใช้คำนวณเวลาของรถหรือ ระยะทางสั้นที่สุดที่จะวิ่งส่งของในโรงงาน และวิธีการจัดเรียงลำดับงาน

จากแบบสอบถามมีส่วนการแนะนำรายวิชาเพิ่มเติมพบว่า วิชาการศึกษาการทํางานทางอุตสาหกรรม ที่ใช้ในการเขียนแผนภาพงานเพื่อให้พนักงานทำงานได้สะดวกมากขึ้น โดยได้ใช้ร่วมกับ วิชาความปลอดภัยทางอุตสาหกรรม และ มีการใช้วิชาความน่าจะเป็นและสถิติประยุกต์สำหรับวิศวกร มาวิเคราะห์ข้อมูล และดูความน่าเชื่อถือของข้อมูล

### **แผนกอื่นๆ**

จากการทำแบบสอบถามในแผนกอื่นๆผู้จัดทำได้ทำการ แจกแจงลักษณะงานและจัดกลุ่มประเภทของข้อมูล โดยจัดตามลักษณะการทำงาน และกลุ่มบริษัทนั้นๆออกมาได้เป็น 3 กลุ่มย่อยดังนี้

* **สายวิศวกรที่ทำงานในธนาคาร**

จากแบบสอบถามพบว่า การทำงานในสายธนาคารไม่ได้สอดคล้องกับที่เรียนมา โดยมีการเอาไปประยุกต์ใช้ หรือ ต้องมีการศึกษาเพิ่มเติมเองบ้าง ซึ่งสอดคล้องกับคะแนนการใช้งานรายวิชา
หากดูจากคะแนนของศิษย์เก่ารุ่นที่ 27 พบว่ามีการใช้งานรายวิชา เศรษฐศาสตร์วิศวกรรม การวิเคราะห์

ต้นทุนทางอุตสาหกรรม การศึกษาการทํางานทางอุตสาหกรรม และการออกแบบแผนการทดลองเบื้องต้นสําหรับวิศวกร ที่ระดับ 5 ผู้จัดทำได้สัมภาษณ์ถึง ลักษณะการทำงาน พบว่า มีการใช้ในการจัดทำกระบวนการทำงานของพนักงาน การเขียนแผนภาพการไหลของงาน มีการใช้ในการวิเคราะห์ ราคาของผลิตภัณฑ์สินเชื่อและ วิเคราะห์ข้อมูลของลูกค้าเพื่อใช้ในการพัฒนาผลิตภัณฑ์

การทำงานในสายธนาคารงานที่ได้รับมอบหมายจะมีลักษณะเป็นโปรเจค และ การที่เข้ามาเรียนวิศวอุตสาหการทำให้มีความสามารถรอบด้าน มีการตัดสินใจที่ดีขึ้น
ทั้งในการการทำงานและการใช้ชีวิต

* **สายงานควบคุมการผลิต**

จากแบบสอบถามพบว่าสายงาน ควบคุมการผลิตมีการใช้งานวิชา การวางแผนและการควบคุมการผลิต ด้วยค่าเฉลี่ย 4.25 ลักษณะงานที่ได้จากตอบแบบสอบถามคือ มีการวางแผนการผลิตโดยจะต้องเปรียบเทียบชิ้นงานที่สั่งจากต่างประเทศ กับคลังของสินค้าทุกครั้ง เพราะต้องใช้ของเก่าให้หมดก่อน

* ·**อาชีพอื่นๆ**

อาชีพอื่น ๆ คือ ข้อมูลจากแบบสอบถามที่มีความหลากหลายทั้งลักษณะงาน
สายอาชีพ ทำให้ไม่สามารถจัดกลุ่มกับแผนกหรือสายงานที่ได้กล่าวมาข้างต้นได้ ส่วนหนึ่งคือผู้ประกอบธุรกิจส่วนตัว ซี่งจะใช้รายวิชาที่ต่างกันออกไปขึ้นอยู่กับธุรกิจที่ดำเนินงาน

จากคะแนนการใช้งานรายวิชาในแบบสอบถามพบว่าศิษย์เก่ารุ่นที่
24 มีการใช้งานวิชา คอมพิวเตอร์ประยุกต์สําหรับวิศวกรอุตสาหการ และเศรษฐศาสตร์วิศวกรรม ในระดับ 5 ผู้จัดทำได้สัมภาษณ์ถึง ลักษณะการทำงาน พบว่าวิชาคอมพิวเตอร์ประยุกต์สําหรับวิศวกรอุตสาหการ
เป็นวิชาที่ช่วยเข้าใจการทำงานโปรแกรมคอมพิวเตอร์ต่างๆ และวิชาเศรษฐศาสตร์วิศวกรรม ใช้ในการวิเคราะห์ความคุ้มค่าในการลงทุน

จากแบบสอบถามมีส่วนการแนะนำรายวิชาเพิ่มเติมพบว่าวิชากฎหมายที่นำมาใช้ในการจับประเด็นและทำความเข้าใจภาษากฎหมาย เนื่องจากงานที่ทำคือการประสานงานกับนักกฎหมาย ทำให้ต้องมีการอ่านกฎหมายและเอามาอ้างอิง

ผู้จัดทำได้พบลักษณะงานที่น่าสนใจจึงติดต่อขอสัมภาษณ์ไปอีก 3 คนเพื่อถามเกี่ยวกับการทำงานเพิ่มเติมและความยากง่ายในบทบาทของวิศวกรที่ทำงานในสายอาชีพนั้น พบคำตอบว่า ศิษย์เก่าที่เข้าทำงานสายนั้นๆ เนื่องจากตัวเองรู้ตัวตั้งแต่ฝึกงานว่าไม่ชอบงานสายโรงงาน
พวกวิศวกรการผลิต หรือสายงานที่เกี่ยวข้อง ทำให้ตอนสมัครงานเลือกที่จะเปลี่ยนสายและเรียนรู้งานใหม่ทั้งหมด โดยได้นำหลักการ ตรรกะของวิศวอุตสาหการไปใช้บ้าง เช่นวิชาการจัดการอุตสาหกรรม การศึกษาความเป็นไปได้ของโครงการอุตสาหกรรม และ การศึกษาการทำงานทางอุตสาหกรรม เป็นต้น ซึ่งความหลากหลายของการไปทำงานก็มีทั้งเป็นวิศวกรระบบท่อ ผู้พัฒนาอสังริมทรัพย์ และที่ปรึกษา สรุปได้ว่าการเรียนวิศวอุตสาหการ สามารถนำความรู้ไปต่อยอดได้หลากหลายด้าน โดยพื้นฐานทางด้านการคำนวณ การคิดให้เป็นระบบ รวมทั้งการบริหารจัดการทำให้เมื่อมีประสบการณ์การทำงานที่มากขึ้นจะสามารถเติบโตได้ในทุกด้าน